  Виталий Пронин 24-тӥ коньывуонэ Удмуртилэн Тӧроез Александр Бречалов пыриськиз ВТБ Капиталлэн «Россия ӧте!» инвестиционной форумаз. Ужрадэ люкаськизы 60 кунъёсысь 2 сюрс пала адямиос, ог 500-ез соос пӧлысь инвесторъёс.  Ужрад кутскыку ик, вераськон ӝутэмын вал ужбергатӥсьёсын кун юрттӥськемъя лэсьтӥськись проектъёс сярысь. Удмуртилэн огез таӵе бадӟым проектэз - Кам но Буй шуръёс вамен лэсьтэм выж. Александр Бречалов шуиз, выжъёстыз ӝутыку, уксё шонер лыдъямын ӧй вал бере, али элькун бюджетлы соос дуно усё. Озьы ке но азьланяз соос Удмуртилы азинскыны гинэ юрттозы. - Та выжъёс «Москва-Уфа-Екатеринбург», «Москва-Елабуга-Ижевск-Екатеринбург но «Киров-Ижевск-Уфа» сюресъёсты вакчиято, нырысетӥзэ 250 иськемлы, кыкетӥзэ 180-лы но куинетӥзэ 150 иськемлы, - шуиз Александр Бречалов. Озьыен, вузъёс но, иворъёс но адями доры чалякгес вуозы. Та ик выжъёслэн валтӥсь вормонзы луэ. Вераны кулэ, али шаерамы улонэ пыӵало ужбергатӥсьёслэн но кунлэн 56 огъя проектъёссы, 41-ез соос пӧлысь - ЖКХ удысын. Озьы Удмуртия та лыдпусъя Россиысь улосвылъёс пӧлын 13-тӥ инты басьтэ, Приволжск федерал округын - 6-тӥ. Форумын пусйизы: таӵе проектъёс эшшо но тросгес мед луозы шуыса, кунмылы ужпумъёсты капчиен но чалякгес сэрттылыны-пертчылыны кулэ. УД  